Na osnovu člana 43 Zakona o lokalnoj samoupravi („Sl. list CG“, broj 2/18) i člana 54 Statuta opštine Rožaje („Službeni list Crne Gore – Opštinski propisi“, broj 38/18), Skupština opštine Rožaje, na sjednici održanoj dana 11.02.2019.godine, donijela je

**O D L U K U**

**o obrazovanju radnih tijela Skupštine**

**I – OPŠTE ODREDBE**

**Član 1**

Ovom Odlukom obrazuju se radna tijela Skupštine, uređuje djelokrug, sastav, način rada i odlučivanja i druga pitanja od značaja za njihov rad.

**Član 2**

Za razmatranje pitanja, predlaganje akata i vršenje drugih poslova iz nadležnosti skupštine, obrazuju se Odbori i Savjeti kao stalna radna tijela Skupštine.

**Član 3**

Za razmatranje i pretresanje pojedinih pitanja iz svoje nadležnosti Skupština može, posebnom odlukom, obrazovati komisije kao povremena radna tijela.

**II – SASTAV I DJELOKRUG RADNIH TIJELA**

**Član 4**

Radno tijelo čini predsjednik i određeni broj članova.

Sastav radnog tijela, po pravilu, odgovara stranačkoj zastupljenosti odbornika u Skupštini.

Izbor predsjednika i članova radnog tijela vrši se u skladu sa Poslovnikom Skupštine.

Odbornik može biti član najviše dva radna tijela.

**Član 5**

Radno tijelo, iz svog sastava, bira zamjenika predsjednika radnog tijela.

Radno tijelo ima sekretara.

Poslove sekretara radnog tijela obavlja lice Službe Skupštine, koga odredi Sekretar Skupštine.

**Član 6**

Predsjednik i članovi stalnog radnog tijela imenuju se na period od 4 godine.

Mandat predsjednika i članova radnog tijela traje do prestanka mandata Skupštine, odnosno do dana razrješenja od dužnosti na koju su izabrani.

**Član 7**

Za članove odbora imenuju se odbornici Skupštine.

U Savjet i Komisiju, pored odbornika, imenuju se i druga lica, s tim da njihov broj ne može biti veći od polovine ukupnog broja članova radnog tijela.

*Stalna radna tijela*

***1. Odbori***

**Član 8**

Odbori skupštine su:

1. Odobor za Statut i propise;
2. Odbor za izbor i imenovanje;
3. Odbor za finansije, privredu i razvoj;
4. Odbor za planiranje, uređenje prostora i komunalno-stambenu djelatnost;
5. Odbor za društvene djelatnosti;
6. Odbor za međuopštinsku, međunarodnu saradnju i evropske integracije.

***2. Savjeti***

**Član 9**

Savjeti Skupštine su:

1. Savjet za davanje predloga naziva naselja, ulica i trgova;
2. Savjet za zaštitu životne sredine;
3. Savjet za osobe sa invaliditetom;
4. Savjet za prestavke i pritužbe;
5. Savjet za rodnu ravnopravnost.

**Član 10**

**- Odbor za Statut i propise**

Odbor za Statut i propise ima predsjednika i 5 članova.

Članovi odbora imenuju se, po pravilu, iz rada diplomiranih pravnika.

Odbor za Statut i propise razmatra nacrte i predloge odluka i drugih opštih akata koje donosi Skupština sa stanovišta njihove usklađenosti sa Ustavom i zakonom i pravnim sistemom: utvrđuje predlog za autentično tumačenje odluka i drugih opštih akata koje donosi Skupština; razmatra opšte akte javnih službi čiji je osnivač opština u dijelu koji se tiče ostvarivanja javnog interesa, na koje odredbe saglasnost daje Skupština; priprema predlog akta za pokretanje postupka za ocjenu ustavnosti i zakonitosti odluka i drugih akata i u ime Skupštine daje odgovor Ustavnom sudu u postupku za ocjenu ustavnosti i zakonitosti; razmatra akta u primjeni odredaba Statuta i ostvarivanje sistema lokalne samouprave; razmatra učešće građana u odlučivanju; razmatra izvještaje o radu Predsjednika opštine i ostvarivanju funkcija lokalne samouprave; predlaže Skupštini pokretanje postupka za ocjenu ustavnosti zakona ili ustavnosti i zakonitosti drugih akata, predlaže donošenje odluka i drugih propisa; razmatra predloge Savjeta za razvoj i zaštitu lokalne samouprave; utvrđuje prečišćeni tekst odluke i drugih opštih akata Skupštine po ovlašćenju Skupštine; stara se o jedinstvenoj pravno-tehničkoj obradi akata, vrši i druge poslove u vezi sa ostvarivanjem sistema lokalne samouprave.

**Član 11**

**- Odbor za izbor imenovanja**

Odbor za izbor i imenovanja ima predsjednika i 4 člana.

Odbor za izbor i imenovanja podnosi skupštini predlog za izbor, imenovanje i razrješenje lica koje bira ili imenuje Skupština, osim predloga koje u skladu sa propisima podnose drugi ovlašćeni predlagači: predlaže akte kojima se uređuju pitanja ostvarivanja prava i dužnosti odbornika i funkcionera koje imenuje, bira i razrješava Skupština; donosi pojedinačne akte o statusnim pitanjima odbornika i funkcionera koje bira ili imenuje Skupština; razmatra pitanja u vezi mandatno-imunitetskim pravima odbornika u Skupštini opštine i vrši druge poslove u skladu sa Statutom, drugim propisom i ovom Odlukom.

**Član 12**

**- Odbor za finansije, privredu i razvoj**

Odbor za finansije, privredu i razvoj ima predsjednika i 6 članova.

Odbor za finansije, privredu i razvoj razmatra nacrte i predloge odluka o budžetu i zvaršnom računa budžeta opštine, taksama, porezima, naknadama, zajmovima, zaduženjima, garancijama, akte o realizaciji budžeta, razmatra planove i programe razvoja opštine i pitanja od značaja za razvoj privrede i poljoprivrede i razvoj preduzetništva i saobraćaja; eksproprijaciju za potrebe lokalne samouprave; izvještaj o radu Predsjednika opštine i ostvarivanju funkcije lokalne samouprave; razmatra investicione politike; plan zaštite od požara; inicira donošenje ili izmjene propisa i drugih akata i vrši druge poslove iz ove oblasti.

**Član 13**

**- Odbor za planiranje i uređenje prostora i komunalno stambenu djelatnost**

Odbor za planiranje, uređenje prostora i komunalno stambenu djelatnost ima predsjednika i 4 člana.

Odbor za planiranje i uređenje prostora i komunalno stambenu djelatnost razmatra odluke i druga opšta akta i druga pitanja iz oblasti urbanizma i prostornoj planiranja; prostorne i urbanističke planove i njihovo sprovođenje; razvojne programe u ovoj oblasti pitanje uređenja i korišćenja gradsko građevinskog zemljišta (srednjoročni i jednogodišnji program); stanje lokalnih puteva, ulica i drugih javnih objekata, prevoz putnika u gradskom i prigradskom saobraćaju; pitanja od značaja za ostvarivanje javnog interesa u komunlnim djelatnostima; pitanja iz oblasti imovinsko-pravnih odnosa; pitanja koja se odnose na korišćenje poslovnih prostora; razmatra izvještaj o radu Predsjednika opštine i ostvarivanju funkcija lokalne samouprave; incinira izmjene zakona i drugih propisa iz svoje nadležnosti; uređuje stambene odnose i vrši poslove utvrđene Zakonom, Statutom i ovom Odlukom.

**Član 14**

**- Odbor za društvene djelatnosti**

Odbor za društvene djelatnosti ima predsjednika i 4 člana.

Odbor za društvene djelatnosti razmatra planove i programe iz oblasti sporta, kulture; razmatra pitanja kulturnog nasleđa na području opštine; razmatra pitanja koja se odnose na opšte obrazovnu, biblotekarsku, izdavačku i arhivsku djelatnost; zapošljavanja; pitanja dodatnih oblika socijalne zaštite i pomoći lica u stanju socijalne potrebe; društvene brige o djeci i omladini; informisanja lokalnog stanovništva; razmatra pitanja i predlaže mjere skupštini iz nadležnosti opštine iz ovih oblasti; razmatra pitanje saradnje sa nevladinim organizacijama; razmatra izvještaj o radu Predsjednika opštine i ostvarenju funkcije loklane samouprave iz ovih oblasti i vrši druge poslove iz ovih oblasti.

**Član 15**

**- Odbor za međuopštinsku, međunarodnu saradnju i evropske integracije**

Odbor za međuopštinsku, međunarodnu saradnju i evropske integracije ima predsjednika i 4 člana.

Odbor za međuopštinsku, međunarodnu saradnju i evropske integracije razmatra pitanje međuopštinske saradnje; podnosi predloge Skupštini za uspostavljanje, održavanje i dalje razvijanje odnosa i veza opštine sa drugim opštinama i gradovima u zemlji i inostranstvu; organizuje i prati sprovođenje zaključka Skupštine u ovoj oblasti.

**Član 16**

**- Savjet za davanje predloga naziva naselja, ulica i trgova**

Savjet za davanje predloga naziva naselja, ulica i trgova ima predjsednika i 4 člana.

Savjet za davanje predloga naziva naselja, ulica i trgova razmatra predloge za davanje i promjenu naziva naselja, ulica i trgova naseljenh mjesta utvrđuje predlog za Skupštinu.

**Član 17**

**- Savjet za zaštitu životne sredine**

Savjet za zaštitu životne sredine ima predsjednika i 4 člana.

Savjet za zaštitu životne sredine razmatra odluke i druga akta, kao i pitanja vezana za zaštitu i unapređenje životne sredine, vazduha, prirode i prirodnih dobara, zaštitu od buke i prati aktivnosti na sprečavanju i otklanjanju štenih posljedica koje ugrožavaju životnu sredinu.

**Član 18**

**-Savjet za osobe sa invaliditetom**

Savjet za osobe sa invaliditetom ima predsjednika i 4 člana.

Savjet za osobe sa invaliditetom razmatra pitanja koja se odnose na stvaranje uslova za organizovano i kvalitetno zalaganje i preduzimanje aktivnosti za pomoć licima sa invaliditetom i podizanje standarda u kvalitetu njihovog života i rada, a naročito: na njihovo ostvarivanje prava utvrđeno zakonom i međunarodno prihvaćenim standardima; da se aktima Skupštine opštine obezbijede kvalitetni uslovi života za ova lica, a posebno u oblasti planiranja i uređenja prostora, komunalnim oblastima i društvenim djelatnostima; na iniciranje mjera i aktivnosti za unapređivanje prava lica sa invalidetom i informisanje javnosti o njihovim pravima, mogućnostima i potrebama, kao i ostvarivanje drugih prava od značaja za njihov status.

**Član 19**

**- Savjet za predstavke i pritužbe**

Savjet za predstavke i pritužbe ima predjsednika i 4 člana.

Savjet za predstavke i pritužbe razmatra predstavke i pritužbe građana upućene ili ustupljene Skupštini i predlaže Skupštini i nadležnim organima mjere za rješavanje pitanja sadržanih u njima i o tome obavještava podnosioca predstavke ili pritužbe.

**Član 20**

**-Savjet za rodnu ravnopravnost**

Savjet za rodnu ravnopravnost ima predsjednika i 4 člana.

Savjet za rodnu ravnopravnost razmatra predloge Odluka, drugih opštih akata i druga pitanja koja se odnose na ostvarivanje načela rodne ravnopravnosti; prati primjenu ovih prava kroz sprovođenje zakona i drugih propisa i unapređenje principa rodne ravnopravnosti, posebno u oblasti prava djeteta, porodičnih odnosa, zapošljavanja, preduzetništva, procesa odlučivanja, obrazovanja, zdravstva, socijalne politike i informisanja; razmatra predloge akata koja se odnose na rodnu ravnopravnost; vrši i druge poslove iz ove oblasti.

*Povremena radna tijela*

**Član 21**

Komisije, kao povremena radna tijela, obrazuju se za izvršenje određenih poslova za potrebe Skupštine i njihov mandat prestaje izvršenjem posla, odnosno zadatka za koji su obrazovane.

Odlukom o obrazovanju Komisije utvrđuje se sastav, zadaci i tok za izvršenje zadatka za koje je obrazovana.

**III – NAČIN RADA I ODLUČIVANJA**

**Član 22**

Radno tijelo radi i odlučuje na sjednicama.

Sjednicu radnog tijela saziva predsjednik radnog tijela, po sopstvenoj inicijativi, ako to zatraži predsjednik Skupštine ili predloži 1/3 članova radnog tijela uz navođenje pitanja o kojem će se raspravljati.

Ako predsjednik ne sazove sjednicu radnog tijela, sjednicu radnog tijela će sazvati predsjednik Skupštine.

**Član 23**

Saziv radnog tijela za sjednicu, s predlogom dnevnog reda, upućuje se članovima radnih tijela najkasnije 5 dana prije dana održavanja sjednice.

Izuzetno, u hitnim slučajevima, predsjednik radnog tijela može sazvati sjednicu radnog tijela u roku kraćem od 5 dana, s tim što je dužan da članove radnog tijela obavijesti o pitanju koje će se razmatrati na toj sjednici, a na samoj sjednici da obrazloži razloge za sazivanje sjednice u roku kraćem od roka utvrđenog u stavu 1 ovog člana.

**Član 24**

Radno tijelo je obavezno da razmotri svako pitanje iz svog djelokruga.

**Član 25**

Radno tijelo radi kao sjednici prisustvuje većina članova radnog tijela, a odluke donosi većinom glasova prisutnih članova.

**Član 26**

Predsjednik radnog tijela usklađuje rad radnog tijela sa radom Skupštine i drugih radnih tijela, predlaže dnevni red i predsjedava sjednicom radnog tijela.

Predsjednik i sekretar radnog tijela organizuju rad radnog tijela.

Predsjednik radnog tijela sarađuje sa predsjednikom Skupštine, predsjednicima drugih radnih tijala, u vezi sa pitanjima iz djelokruga radnog tijela.

Predsjednik radnog tijela stara se o sprovođenju zaključka radnog tijela i obavlja druge poslove utvrđene Poslovnikom i ovom Odlukom.

**Član 27**

Radna tijela sarađuju međusobno o pitanjima koja su od zajedničkog interesa i mogu da održavaju zajedničke sjednice.

U slučaju održavanja zajedničke sjednice, svako tijelo se izjašnjava i donosi odluke posebno.

**Član 28**

U radu radnog tijela obavezno učestvuju predstavnci predlagača akata i podnosioci amandmana koji se na sjednici razmatraju.

U radu radnog tijela mogu, po pozivu, učestvovati predstavnici organa lokalne uprave i javnih i drugih službi čiji je osnivač opština, predstavnici nevladinih organizacija, bez prava odlučivanja.

**Član 29**

*Javno saslušanje*

Radi pribavljanja informacija, odnosno stručnih mišljenja o predlozima akata koji se razmatraju, radno tijelo na sjednicu može pozvati naučna i stručna lica, koja mogu pružiti te informacije (u daljem tekstu: javno saslušanje).

Cilj javnog saslušanja iz stava 1 ovog člana je da se odbornici (radno tijelo) i javnost bliže informišu i upoznaju o suštinskim pitanjima i rješenjima, kao i onim koji su od posebnog interesa za građanje i javnost, odnosno o pitanjima i rješenjima koja izazivaju nejasnoće, dileme ili principijalna sporenja, a koja su predmet konkretnog predloga akta, odnosno drugog pitanja o kome se vodi rasprava.

**Član 30**

Odluku o javnom saslušanju donosi radno tijelo, a dužno je da to uradi kada to zahtijeva najmanje 1/3 članova radnog tijela.

Javnost saslušanja može biti samo o pitanju koje je na dnevnom redu radnog tijela.

**Član 31**

Za vrijeme javnog saslušanja članovi radnog tijela mogu postavljati pitanja licu koje učestvuje u radu radnog tijela, a ovo pravo, po odluci radnog tijela, može biti ograničeno samo za određeni broj članova radnog tijela.

**Član 32**

Povodom javnog saslušanja, na sjednici radnog tijela može se voditi rasprava sa licem koje daje informacije samo ako je to neophodno da bi se pojasne činjenice o konkretnoj situaciji. O potrebi otvaranja rasprave iz stava 2 ovog člana, vremenu njenog trajanja i učešću svakog pojednica odlučuje radno tijelo, s tim što se, po pravilu, mora dozvoliti da učešće u raspravi uzme po jedan član iz svakog odborničkog kluba, ako to želi.

**Član 33**

O odluci za javno saslušanje predsjednik radnog tijela obavještava lica pozvana na javno saslušanje, upoznaje ih sa pitanjima koja su predmet javnog salušanja i od njih može zahtijevati da svoje mišljenje dostave u pisanoj formi.

**Član 34**

Javno saslušanje snima se fonografski, odnosno o istom se vode bilješke koje moraju biti istinite, a sve tehničke i druge ispravke mogu se vršiti samo uz saglasnost lica čija je izjava u pitanju.

Radno tijelo sačinjava i dostavlja Skupštini izvještaj o javnom saslušanju, koja sadrži suštinu izlaganja.

**Član 35**

Lica koja učestvuju na javnom saslušanju imaju pravo na nagradu i naknadu troškova u skladu sa posebnom odlukom.

**Član 36**

Radno tijelo u izvršavanju poslova iz svog djelokruga može tražiti od organa lokalne uprave i javnih službi podatke i informacije od značaja za svoj rad preko predsjednika ili sekretara radnog tijela koji su dužni dobijene podatke i informacije prezentovati radnom tijelu.

**Član 37**

Radno tijelo podnosi Skupštini izvještaj koji sadrži mišljenje i predlog radnog tijela.

Ako su stavovi ili predlozi pojedinih članova radnog tijela od usvojenog stava radnog tijela, ti stavovi odnosno predlozi unose se u izvještaj za Skupštinu, ako to zahtijevaju članovi radnog tijela koji su izdvojili mišljenje.

U izvještaju se konstatuje da li se predlagač usaglasio sa usvojenim predlozima i zaključcima radnog tijela, odnosno konstatuju se razlozi zbog kojih se predlagač nije usaglasio sa tim predlozima i zaključcima.

Radno tijelo podnosi skupštini izvještaj i u slučaju kada su mišljenja i predlozi podijeljeni, odnosno, kada nijesu dobili potrebnu većinu.

Predsjednik radnog tijela potpisuje izvještaj radnog tijela i odgovoran je za njegovu sadržinu.

**Član 38**

Radno tijelo određuje izvjestioca koji će, na zahtjev Skupštine ili po sopstvenoj inicijativi, obrazložiti mišljenje i predlog radnog tijela.

Izvjestilac se na sjednici Skupštine, u skladu sa stavovima koje je zauzelo radno tijelo, izjašnjava u ime radnog tijela o pitanjima u vezi sa mišljenjem, odnosno predlogom radnog tijela i ne može izmijeniti predlog ili odustati od stava radnog tijela, ako ga radno tijelo nije za to ovlastilo.

**Član 39**

O radu na sjednici radnog tijela vodi se zapisnik.

Zapisnik sadrži osnovne podatke o radu na sjednici, pitanjima koja su razmatrana, kao i iznijetim mišljenjima i stavovima koje je usvojilo radno tijelo, svako izdvojeno mišljenje i ime izvjestioca.

Zapisnik se usvaja na narednoj sjednici.

Usvojeni zapisnik potpisuje sekretar i predsjednik radnog tijela.

O radu pojedinih sjednica radnog tijela vode se po potrebi stenografske ili fonografske bilješke.

**IV – ZAVRŠNE ODREDBE**

Stupanjem na snagu ove Odluke prestaje da važi Odluka o obrazovanju radnih tijela Skupštine, broj 1994 od 31.10.2006.godine ( „Službeni list RCG – opštinski propisi“ broj 42/06) i Odluka o dopunama Odluke o obrazovanju radnih tijela Skupštine, broj 1582 od 14.11.2011.godine ( „Službeni list Crne Gore - Opštinski propisi“, broj 35/11).

**Član 40**

Ova Odluka stupa na snagu osmog dana od dana objavljivanja u „Službenom listu Crne Gore – opštinski propisi“.

Broj:37
Rožaje, 11.02.2019.godine

**SKUPŠTINA OPŠTINE ROŽAJE**

 **Predsjednik Skupštine,**

Almir Avdić, s.r.